DA Den Europæiske Unions Tidende C 267/71

Sag anlagt den 20. august 2009 — Republikken Polen mod Kommissionen

(Sag T-333/09)

2009/C 267/130

Processprog: polsk

Parter

Sagsøger: Republikken Polen (ved M. Dowgielewicz, som befuldmægtiget)

Sagsøgt: Kommissionen for De Europæiske Fællesskaber

Sagsøgerens påstande

— Bilag I til Kommissionens beslutning 2009/444/EF af 10. juni 2009 om fastsættelse af tildelingen til medlemsstaterne af de beløb, der er en følge af den graduering, der er fastsat i artikel 7 og 10 i Rådets forordning (EF) nr. 73/2009 for perioden 2009-2012 (meddelt under nummer K[2009] 4375) (1), annulleres, for så vidt som medlemsstaterne herved tildeles de beløb for 2012, der er en følge af gradueringen i henhold artikel 9, stk. 2, og stk. 3, i forordning nr. 73/2009.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om delvis annullation af Kommissionens beslutning 2009/444/EF og støtter søgsmålet på følgende anbringender.

For det første er der med vedtagelsen af foranstaltninger, som er uforenelige med artikel 9, stk. 2, i forordning nr. 73/2009 (2), sket en tilsidesættelse af princippet om retsreglernes rangfølge. Den anfægtede beslutning fordeler udelukkende de beløb, som er fastsat for det samlede tidsrum fra 2009 til 2012, på de 15 gamle medlemsstater, uagtet disse stater i henhold til artikel 9, stk. 2, i forordning nr. 73/2009 fra 2012 ikke længere er de eneste medlemsstater, der er berørt af gradueringen. Den nævnte ordning skal for så vidt angår 2012 derfor også gælde for de nye medlemsstater.

For det andet er der sket en tilsidesættelse af det princip, der følger af betragtning 14 til forordning nr. 73/09 og forordningens artikel 9, stk. 2, og som vedrører fordelingen af de midler, der er en følge af gradueringen, efter objektive kriterier, ligesom solidaritetsprincippet er tilsidesat.

For det tredje er lighedsgrundsætningen blevet tilsidesat, da de kriterier, som Kommissionen har anvendt ved fordelingen af de midler, der stammer fra gradueringen for 2012 (f.eks. datoen for en medlemsstats tiltrædelse til Den Europæiske Union og størrelsen på en medlemsstats bidrag med henblik på at kunne opnå midler fra gradueringen), og som har medført, at Republikken Polen og andre nye medlemsstater er udelukket fra at få del i disse midler, ikke er objektive, ligesom de heller ikke sikrer en proportional fordeling af de byrder og fordele, der følger af gradueringsordningen.

For det fjerde er den anfægtede beslutning i strid med artikel 253 EF, da Kommissionen ikke har angivet begrundelsen for, at de nye medlemsstater i 2012 udelukkes fra at få en del af de midler, der er en følge af gradueringen, og som skal fordeles efter objektive kriterier på alle de medlemsstater, der anvender gradueringsordningen, hverken i den anfægtede beslutning, særligt i betragtningerne til beslutningen, eller i forbindelse med forberedelsen af beslutningen.

For det femte har Kommissionen tilsidesat en væsentlig procedureforskrift, da den har vedtaget den anfægtede beslutning under tilsidesættelse af bestemmelserne i forretningsordenen for Forvaltningskomitéen for Direkte Betalinger og af artikel 3 i Rådets forordning om den ordning, der skal gælde for Det Europæiske Økonomiske Fællesskab på det sproglige område (3). Kommissionen har ikke fremsendt et udkast til den anfægtede beslutning affattet på polsk til den polske repræsentant, trods anmodning herom, hvilket har besværliggjort sagsøgerens bedømmelse af udkastet og gennemførelsen af de nødvendige konsultationer.

(1) EUT L 148 af 11.6.2009, s. 29.

(2) Rådets forordning (EF) nr. 73/2009 af 19.1.2009 om fælles regler for den fælles landbrugspolitiks ordninger for direkte støtte til landbrugere og om fastlæggelse af visse støtteordninger for landbrugere, om ændring af forordning (EF) nr. 1290/2005, (EF) nr. 247/2006, (EF) nr. 378/2007 og om ophævelse af forordning (EF) nr. 1782/2003 (EUT L 30, s. 31.1.2009, s. 16).

(3) EFT 1952-1958, s. 59.